b'\n_START_ARTICLE_\nPsykoaktiivinen aine\n_START_PARAGRAPH_\nPsykoaktiivinen aine tai psykotrooppinen aine tarkoittaa sellaista kemiallista yhdistett\xc3\xa4, joka ylitt\xc3\xa4\xc3\xa4 veri-aivoesteen ja vaikuttaa ihmisen keskushermostoon muuttaen aivotoimintaa ja tajunnantilaa tavanomaisesta. Psykoaktiivisia yhdisteit\xc3\xa4 sis\xc3\xa4lt\xc3\xa4v\xc3\xa4t muiden muassa kahvi (kofeiini), suklaa (teobromiini), tupakka (nikotiini), alkoholi (etanoli) ja huumeet sek\xc3\xa4 monet l\xc3\xa4\xc3\xa4kkeet. Psykoaktiivinen ei kuitenkaan tarkoita p\xc3\xa4ihdytt\xc3\xa4v\xc3\xa4\xc3\xa4, kuten monesti v\xc3\xa4\xc3\xa4rinymm\xc3\xa4rret\xc3\xa4\xc3\xa4n._NEWLINE_Joitain psykoaktiivisia aineita k\xc3\xa4ytet\xc3\xa4\xc3\xa4n my\xc3\xb6s p\xc3\xa4ihtymistarkoituksessa, jolloin kyseisi\xc3\xa4 psykoaktiivisia aineita nimitet\xc3\xa4\xc3\xa4n p\xc3\xa4ihteiksi. Laissa kiellettyj\xc3\xa4 p\xc3\xa4ihteit\xc3\xa4 kutsutaan huumausaineiksi. Huume on p\xc3\xa4ihteen alak\xc3\xa4site, eli huumeet kuuluvat p\xc3\xa4ihteisiin, jotka ovat huumausaineita tai niihin rinnastettavissa olevia aineita. Huumeen k\xc3\xa4site sis\xc3\xa4lt\xc3\xa4\xc3\xa4 sellaiset p\xc3\xa4ihteet, jotka muistuttavat huumausaineita mutta joita ei ole viel\xc3\xa4 ehditty tehd\xc3\xa4 laittomiksi (tavallisesti muuntohuumeita). Edell\xc3\xa4 kuvattu jaottelu perustuu suomalaiseen kulttuuriin, eik\xc3\xa4 aineiden ominaisuuksiin. Esimerkiksi englannin kieless\xc3\xa4 kaikista n\xc3\xa4ist\xc3\xa4 voidaan k\xc3\xa4ytt\xc3\xa4\xc3\xa4 sanaa drug.'